Pozdrav iz (pre)hladne Škotske! Prošlo je malo više od dva mjeseca otkad sam ovdje, prvi dojmovi su se već slegli i sada bi bilo u redu da vam prepričam barem mali dio mojih dosadašnjih doživljaja.

Od trenutka kada sam 26. kolovoza sletio u UK, odmah se osjetilo koliko se svi trude uljepšati mi boravak u Škotskoj i koliko im je bitno da se ovdje ugodno osjećam (iako još uvijek pokušavam odgonetnuti što mi je to sve govorio taksist svojim tvrdim škotskim naglaskom koji ni sada ne mogu u potpunosti razumjeti).

Već sljedećeg dana počela je nastava, upoznavanje s profesorima, glavnim profesorom na godini, kampusom i gradićem Dollarom u kojem je škola smještena. Nas petero ovogodišnjih stipendista u školi Dollar Academy prvi smo vikend letjeli natrag u Englesku, točnije u Cambridge, gdje se održavala orijentacija za sve stipendiste iz srednje i istočne Europe. Bilo je stvarno nevjerojatno upoznati sve te ljude, a stvorena prijateljstva i dalje pokušavamo održavati iako smo na drugim krajevima države. Na orijentaciji smo dobili glavne informacije o školama koje ćemo pohađati i što se od nas kao stipendista očekuje.

Nakon četverodnevne orijentacije svi smo se vratili u svoje škole. Zbog orijentacije smo propustili dva dana nastave koja nije bilo lako nadoknaditi. Na satovima se obrađuje jako puno toga, a nastavni dan traje od 8:45 do 15:25, s pet školskih sati, pauzom za ručak i kratkim odmorom od 10 minuta. Nastava se jako razlikuje od one u Hrvatskoj – puno je veći naglasak na individualnom radu, razumijevanju gradiva i samostalnom istraživanju te provođenju projekata koji na kraju godine utječu na ocjenu (posebno u slučaju prirodoslovnih predmeta). Svaka zgrada je specijalizirana za određenu skupinu predmeta, a učionice vrhunski opremljene, pogotovo što se tiče laboratorija za kemiju, biologiju i fiziku. Moram priznati da se na početku dosta toga činilo nemogućim. Rad je bio intenzivan od početka i susretao sam se s mnogo stručnih pojmova na engleskom koje nisam nikad prije čuo, a na svaki predmet se mora doći pripremljen jer se inače nastava vrlo teško prati. Doduše, s vremenom sam sve uspio poloviti i nedavno na ispitima ostvario izvrstan uspjeh.

Što se tiče aktivnosti, Dollar Academy nudi tolike opcije da ih je nemoguće sve pobrojati u ovih nekoliko redaka – od sporta i kazališta do mnogih izvannastavnih klubova koji se tiču pojedinih grupa predmeta. Trenutno radim, između ostaloga, na produkciji predstave „Emma“ autorice Jane Austen. Ja sam zadužen za koreografiju cijele dvije scene u predstavi u kojima se i sam nalazim, a predstavu izvodimo 3 dana zaredom, 16., 17. i 18. studenog. Bila je velika čast biti izabran za tako veliku ulogu, pogotovo s obzirom na to da mi je ovo tek prva godina u ovoj školi. Nedavno sam upao u uži krug ljudi od kojih će šestero biti odabrano za predstavljanje Dollar Academy na debatnom kupu na Sveučilištu u St. Andrewsu. Član sam i grupe mladih inženjera pa tako trenutno pomažem svojoj profesorici iz fizike u učenju mlađih učenika škole o osnovama robotike.

Kao što vidite, obaveza je puno, spavanja malo, a dani su ispunjeni školom, aktivnostima i druženjem u boarding kući s ostalim učenicima moje godine. Svima koje bi ovakva avantura zanimala preporučio bih da se prijave na natječaj i ostvare svoje snove. Naime, bez obzira na to što sam ovdje tek manje od tri mjeseca, sa sigurnošću mogu reći da ovo iskustvo mijenja ljude.

Hvala još jednom svima koji su mi pomogli tijekom prijave – ravnateljici, pedagoginji, profesoricama Čučković-Makar, Dragičević i Huzjak Kišivan i profesoru Sinjeriju. I naravno, veeeliki pozdrav najboljem razredniku i najboljem 3.a! <3

Do idućeg javljanja,

Ilija Končar